ROZHODNUTIE KOMISIE
z 29. novembra 2005
o uplatňovaní smernice Rady 72/166/EHS v súvislosti s kontrolou plnenia povinnosti poistenia zodpovednosti za škodu spôsobenú prevádzkou motorových vozidiel
[oznámené pod číslom K(2005) 4580]
(Text s významom pre EHP)
(2005/849/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/166/EHS z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a kontroly plnenia povinnosti poistenia tejto zodpovednosti (1), a najmä jej článok 7 ods. 3,
keďže:
(1)
Dňa 30. mája 2002 bola medzi národnými kanceláriami poisťovateľov členských štátov Európskeho hospodárskeho priestoru a ostatnými pridruženými štátmi uzatvorená mnohostranná dohoda (ďalej len „dohoda“). Táto dohoda je prílohou k rozhodnutiu Komisie 2003/564/ES z 28. júla 2003 o uplatňovaní smernice Rady 72/166/EHS, pokiaľ ide o kontrolu plnenia povinnosti poistenia zodpovednosti za škodu spôsobenú prevádzkou motorových vozidiel (2), ktorým Komisia stanovila dátum, od ktorého by sa členské štáty mali zdržať vykonávania kontrol plnenia povinnosti poistenia zodpovednosti za škodu spôsobenú prevádzkou vozidiel, ktoré sa obvykle nachádzajú na území niektorého zo štátov, ktoré podpísali túto dohodu, a na ktoré sa vzťahuje táto dohoda. Dohoda bola následne rozšírená o ďalšie krajiny prijatím dodatku č. 1.
(2)
Dňa 26. mája 2005 podpísali národné kancelárie poisťovateľov členských štátov a národné kancelárie poisťovateľov Andorry, Chorvátska, Islandu, Nórska a Švajčiarska dodatok č. 2 k predmetnej dohode, ktorým bola táto rozšírená tak, aby zahŕňala národnú kanceláriu poisťovateľov Andorry. V tomto dodatku sú stanovené praktické opatrenia na zrušenie kontrol poistenia pri vozidlách, ktoré sa obvykle nachádzajú na území Andorry a na ktoré sa predmetný dodatok vzťahuje.
(3)
Preto sú v súlade so smernicou 72/166/EHS splnené všetky podmienky na odstránenie kontrol plnenia povinnosti poistenia zodpovednosti za škodu spôsobenú prevádzkou motorových vozidiel medzi členskými štátmi a Andorrou,
PRIJALA TOTO ROZHODNUTIE:
Článok 1
Od 1. januára 2006 sa členské štáty zdržia vykonávania kontrol plnenia povinnosti poistenia zodpovednosti za škodu spôsobenú prevádzkou vozidiel, ktoré sa obvykle nachádzajú na území Andorry a na ktoré sa vzťahuje dodatok č. 2 z 26. mája 2005 k mnohostrannej dohode medzi národnými kanceláriami poisťovateľov členských štátov Európskeho hospodárskeho priestoru a ostatnými pridruženými štátmi.
Článok 2
Členské štáty bezodkladne informujú Komisiu o opatreniach prijatých na uplatňovanie tohto rozhodnutia.
Článok 3
Toto rozhodnutie je určené členským štátom.
V Bruseli 29. novembra 2005